# En elevs eksamensbesvarelse – karakter 5

# Kortsvarsoppgaven er en tradisjonell rapport med krav til sjangerkriterier og saklig, informativt språk. Svaret har en ryddig struktur, med rapporthode, innledning med en oversikt over situasjonen, hoveddel med flere detaljer og en avslutning som peker framover på det som skal skje.

Teksten har noen svakheter i bruk av skilletegn. Ellers er de formelle språkkravene på plass.

#

# Kortsvarsoppgave 2

17.februar 2019 kl. 10.25

Til: daglig leder/Anders Olsen

Fra: Kari Johanssen

værforhold: snø og glatt is, noe tåkete.

I dag under vareleveringen skadet John seg da han skulle hjelpe sjåføren med å ta inn alle varene. Det var glatt og han sklei. John falt rett bakover på ryggen og skadet kneet, ryggen og armen.

Under vareleveringen på apoteket i dag var det litt mye varer, det var to traller og to ekstra kasser med varer. John skulle hjelpe til med å bære inn en av kassene for sjåføren som bar den andre kassa, mens jeg trillet inn den ene tralla. Da kan skulle gå inn igjen så ikke John at han tråkka på en klump med is og sklei og falt med kassen over seg. Han landet på ryggen så den er forslått, og fikk en vridning i kneet, og et mulig brudd i armen da kassen landet oppå armen i fallet. Jeg ringte 113 så han ble tatt med til legevakta for en grundigere sjekk av armen og ryggen.

John skulle komme innom da han var ferdig hos legen og visste hvor ille skadene var og om han eventuelt måtte være borte fra jobben i noen dager. Om han ikke fikk mulighet til å komme innom skulle han ringe og gi beskjed.

Kilder:

Gitmark, Cecilie m.fl.: Norsk for yrkesfag 1&2, Aschehoug, 2016

Langsvarsoppgaven er knyttet til et tekstutdrag fra en roman. Oppgaven er todelt med to instruksjonsverb, *gjør rede* *for* og *reflekter*.

Svaret har en ryddig struktur. I første avsnitt blir det gjort rede for situasjonen i tekstutdraget. Andre avsnitt starter med en temasetning som tydelig viser at den innleder et refleksjonsavsnitt. Tredje avsnitt er en avslutning/ konklusjon som tydelig henger sammen med refleksjonen i avsnittet foran.

Svaret viser at oppgaven og tekstutdraget er forstått, og det viser selvstendig refleksjon og begrunnede synspunkter.

Stor sett er formelle språkferdigheter på plass, og det er gode formuleringer. Også i langsvaret er det noen eksempler på at tegnsetting kunne ha vært mer presis.

# Langsvarsoppgave 4

Utdraget fra teksten Bli hvis du kan, reis hvis du må handler om at jeg-personen i teksten har lyst til å verve seg til Afghanistan etter militæret, og er litt usikker på hvordan han skal fortelle dette til familien sin. Plutselig kommer bare ordene ut av munnen under julemiddagen. «Jeg drar til Afghanistan etter militæret», ordene kom uventet for alle, for faren og Julie, men også for jeg-personen. Ingen rekker egentlig å tenke gjennom hva de sier før det blir svart og i det faren sier «men hva med gården?» kommer forventningene om at jegpersonen i teksten egentlig skulle ta over gården, ikke reise til Afghanistan for å jobbe der. Og dette er noe som alltid har vært usnakket mellom faren og jeg-personen i teksten. At dette har vært usnakka og alt kommer sånn brått på kan gi akkurat den tanken som tittelen viser Bli hvis du kan, reis hvi du må. Man må ta et valg om man kan bli, eller om man føler man må dra.

Forventninger gjør fra andre gjør noe med oss mennesker og hvordan vi tar valg for oss selv. Vi kan ha en plan for hva vi vil gjøre i livet, men i det vi merker at noen vi bryr oss om har forventninger om hva vi skal gjøre tenker vi ofte gjennom valgene vi skal ta på nytt. Nettopp fordi vi vil gjøre det som vi har lyst til, men vi vil ikke skuffe de vi bryr oss om heller. Ofte er det særlig foreldre man ikke vil skuffe, og hvilke forventninger de har til oss kan ha mye å si for hvilke valg vi tar i livet. For eksempel da jeg gikk på ungdomsskolen ville jeg slutte å spille håndball fordi det ikke ga meg samme glede som før. Jeg slutta på håndball, men merket at foreldrene mine ville at jeg skulle begynne igjen og hadde en viss forventning til at jeg kom til å begynne igjen. Etter ca. 3 måneder begynte jeg på håndballaget igjen og spilte i 2 år til før jeg ga meg for godt. Forventninger fra andre kan ofte føles som at man har en plikt til å gjøre noe. Ofte kan det bli til at man velger bort, eller utsetter noe man gjerne vil selv for å oppfylle forventningene andre har til deg. På slutten av ungdomsskolen kan man også merke dette med forventninger fra familie eller venner med hva man skal velge å gå videre på når man begynner på videregående. Akkurat dette var ikke ett problem for meg, men merket det på flere av vennene mine at det valgte studieretning ut ifra hva familien deres ville, eller hva vennene deres skulle gå, som også resulterer i mange omvalg, iallfall ut ifra hva jeg har sett.

Forventninger kan også være en bra ting, som at foreldrene mine forventer at jeg oppfører meg bra mot andre, og det får konsekvenser dersom jeg ikke gjør det. Slike forventninger som gjør at vi oppfører oss godt mot andre er bare bra, og forventninger som at man gjør så godt man kan når det kommer til skole og fritidsaktiviteter er også bra. Det er forventningene om hvor bra man skal gjøre det, og hva man faktisk skal gjøre som kan bli vanskelige å forholde seg til da dette kan føre til at man velger ut ifra andres ønsker, og ikke sine egne.

Kilder:
Gitmark, Cecilie m.fl.: Norsk for yrkesfag 1&2, Aschehoug, 2016
Vedlegg 5: Utdrag fra Bli hvis du kan, reis hvis du må